Islom Karimov nomidagi Toshkent davlat texnika universiteti. Islom Karimov nomidagi Toshkent davlat texnika universiteti – Oʻzbekistonda elektrotexnika, mexanika, texnologiya, geologiya va energetika sohasida kadrlar tayyorlaydigan oliy taʼlim muassasasi. Tarixi. 1918-yilda tashkil topgan Turkiston xalq universitetining „Texnika“ fakulteti tarkibida „Elektromexanika“ boʻlimi ochilgan boʻlib, unda mexanik muhandislar ixtisosligi boʻyicha kadrlar tayyorlab chiqarish ham moʻljallangan edi. 1920-yilda fakultet davlat universiteti maqomiga ega boʻlgach, unda „Maxsus mexanika“ boʻlimi taʼsis etilib, 69 talaba taxsil ola boshladi. 1952-yilda mazkur fakultetlar negizida Toshkent politexnika instituti tashkil topdi. Oʻzbekiston Prezidentining 1991-yil 30-apreldagi farmoniga asosan Vazirlar Mahkamasi 1991-yil 13-mayda qabul qilgan 130-sonli qarori bilan Toshkent politexnika instituti va Toshkent mashinasozlik instituti birlashtirilishi zaminida vujudga keldi. Ayni vaqtda Vazirlar mahkamasi sanoat-fuqarolik qurilishi, qurilish muhandisligi, meʼmorchilik fakultetlarini birlashtirib – Toshkent arxitektura-qurilish instituti, kimyo-texnologiya, oziq-ovqat texnologiyasi fakultetlarini birlashtirib – Toshkent kimyo-texnologiya instituti tashkil etish haqida ham qaror qabul qilgan boʻlib, amalda ikki institutni birlashtirib, uchta mustaqil oliy texnika oʻquv yurtlari: Toshkent davlat texnika universiteti,Toshkent arxitektura qurilish universiteti, Toshkent kimyo-texnologiya instituti tashkil etilgan edi. Navbatdagi qayta qurishlardan Toshkent politexnika institutining: „geologiya-qidiruv“, „kon-metallurgiya“, „avtomatlashtirilgan boshqaruv tizimlari“, „sanoat energetikasi“, „neft va gaz“, „radioelektronika va avtomatika“, „energetika fakultetlari“. Toshkent mashinosozlik institutining: mexanika; texnologiya; mashinalar va apparatlarni konstruksiyalash; traktor va qishloq xoʻjaligi mashinasozligi fakultetlari bilan qoʻshilib, yangi – Toshkent davlat texnika universiteti tarkibi yaratildi va yangi maqomda amal qila boshladi. Hozirgi koʻrinishida 1991-yil 6-mayda Oʻzbekiston SSR Prezidenti I. A. Karimovning farmoni bilan Toshkent mashinasozlik instituti va Toshkent politexnika institutining bir qator fakultetlari negizida tashkil etilgan. 1991-yil 27-iyunda universitetga Abu Rayhon Beruniy nomi berilgan. Oʻzbekiston Respublikasi Prezidenti Shavkat Mirziyoyevning 2017-yil 25-yanvardagi farmoniga asosan 2017-yil 23-iyunda Toshkent davlat texnika universitetiga Islom Karimov nomi berilgan. Tavsifi. Islom Karimov nomidagi Toshkent davlat texnika universiteti aviatsiya, geologiya, mashinasozlik, energetika, elektrotexnika va avtomatlashtirish yoʻnalishlari boʻyicha Markaziy Osiyodagi eng yirik texnika oliy oʻquv yurtlaridan biri hisoblanadi. Toshkent davlat texnika universitetida 8 ta fakultet, 58 ta kafedra, 735 nafar professor-oʻqituvchilar, 11 mingdan ortiq talaba tahsil oladi. Hozirgi kunda Toshkent davlat texnika universitetida quyidagi taʼlim dasturlari boʻyicha mutaxassislar tayyorlanmoqda: Universitetda 5 ta ixtisoslashgan kengash ham mavjud boʻlib, ularda 12 xil yoʻnalish boʻyicha doktorlik dissertatsiyasini himoya qiladi. Universitetda zamonaviy oʻquv binolari, oʻquv va ilmiy laboratoriyalar, yotoqxonalar, kuchli tajriba bazasi, shuningdek, universitetgacha boʻlgan tayyorgarlik va oliy oʻquv yurtidan keyingi taʼlim tarmogʻi mavjud. Universitet Germaniya, Fransiya, AQSH, Buyuk Britaniya, Niderlandiya, Gretsiya va boshqa mamlakatlarning koʻplab ilmiy markazlari bilan ilmiy aloqalar oʻrnatgan. Universitetda INTAS, TACIS, TEMPUS-TACIS va boshqa xalqaro raqobatbardosh dasturlari doirasida bir qator ilmiy loyihalar grantlar asosida amalga oshirilmoqda. Universitetda, shuningdek, kichik korxonalar va ilmiy markazlar tarmogʻi boʻlgan Texnologiyalar parki, Texnologik biznes-inkubator va „COFYUTIS“ (Fransiya-Oʻzbekiston) tadqiqot markazi mavjud. Xorijiy universitetlar bilan aloqalari. Islom Karimov nomidagi Toshkent davlat texnika universiteti har yili dunyoning turli universitetlari va taʼlim markazlari bilan uchrashuvlar oʻtkazadi. Bunday uchrashuvlardan koʻzlangan maqsad xorijiy oliy oʻquv yurtlari bilan shartnomalar tuzish, bilim almashish va talabalar almashinuvi boʻyicha kelishuvlarga erishishdan iboratdir.